Predkladacia správa
Pre dosiahnutie čo najvyššieho a najefektívnejšieho využitia alokovaných finančných prostriedkov je nevyhnutné určiť zmysluplné, transparentné a jednoduché pravidlá súvisiace s  riadením a implementáciou štrukturálnych fondov a Kohézneho fondu v programovom období 2007 – 2013 v podmienkach SR.
Stratégia financovania štrukturálnych fondov a Kohézneho fondu na programové obdobie 2007 – 2013 bola schválená uznesením vlády č. 834/2006 zo dňa 08. 10. 2006.
Materiál upravuje jednotnú stratégiu financovania pre stanovenie účasti jednotlivých zdrojov financovania na financovaní projektov prijímateľov zo štrukturálnych fondov a Kohézneho fondu v programovom období 2007 – 2013.
Cieľom zavedenia pravidiel a limitov pre riadiace orgány pre poskytovanie pomoci prijímateľom pre rôzne typy projektov je vytvorenie jednotnej stratégie pre stanovenie účasti jednotlivých zdrojov na financovaní projektov z jednotlivých zdrojov financovania – štrukturálnych fondov, Kohézneho fondu, štátneho rozpočtu, rozpočtov vyšších územných celkov, rozpočtov obcí a prijímateľov, pre operačné programy v rámci cieľov Konvergencia, Regionálna konkurencieschopnosť a zamestnanosť a Európska územná spolupráca – cezhraničná spolupráca.
Stratégia financovania stanovená na programové obdobie 2007 – 2013 nemá vplyv na stratégiu financovania pre projekty financované v rámci programových dokumentov programového obdobia 2004 – 2006, ktorá sa týmto nemení.
Zmeny v Stratégii financovania štrukturálnych fondov a Kohézneho fondu na programové obdobie 2007 – 2013, verzii 2.0 sa týkajú najmä:
•	úprav jednotlivých častí materiálu z dôvodu ich neaktuálnosti, čím dochádza k výraznému zjednodušeniu a sprehľadneniu textu materiálu;
•	úprav pravidiel stratégie financovania v súvislosti s prijatím uznesenia vlády Slovenskej republiky č. 951/2008 zo dňa 17. decembra 2008, ktorým bol schválený Návrh na výber alternatívy implementácie holdingového fondu na základe rozpracovaných alternatív implementácie iniciatívy JEREMIE v Slovenskej republike v programovom období 2007 – 2013 a návrh implementačných dokumentov k iniciatíve JEREMIE.
V návrhu uznesenia vlády SR sa v úlohe C.1 navrhuje zrušiť uznesenie vlády SR č. 834 zo dňa 08. 10. 2006 k Stratégii financovania štrukturálnych fondov a Kohézneho fondu na programové obdobie 2007 – 2013, keďže predmetným materiálom dochádza k nahradeniu pôvodnej Stratégie financovania štrukturálnych fondov a Kohézneho fondu na programové obdobie 2007 – 2013. 
Predkladaný materiál bol predmetom medzirezortného pripomienkového konania a na rokovanie vlády SR sa predkladá bez rozporov. 
Príslušná výška spolufinancovania zo štátneho rozpočtu už v rámci jednotlivých rokov je zahrnutá do rozpočtu verejnej správy na príslušný rok v nadväznosti na odhady príjmov finančných prostriedkov z EÚ ako aj príslušnej výšky spolufinancovania zo štátneho rozpočtu. Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie bola vypracovaná už v rámci prvej verzie materiálu, pričom v rámci verzii 2.0 nedochádza k zmenám v pravidlách stratégie financovania a celkovej výške príjmov SR v rámci programového obdobia 2007 – 2013 a tomu zodpovedajúcemu spolufinancovaniu zo štátneho rozpočtu. Z vyššie uvedených dôvodov sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje.